পাতক্ষীর

পাতক্ষীর হলো বাংলাদেশের বিক্রমপুর তথা মুন্সীগঞ্জ জেলার একটি জনপ্রিয় ও বিখ্যাত মিষ্টান্ন। কলাপাতায় মোড়ানো এই মিষ্টান্ন হচ্ছে সাধারণ ক্ষীরের একটি বিশেষ সংস্করণ। এই ক্ষীর তৈরি করার পর পাতায় মুড়িয়ে পরিবেশন করা হয় বলে এর নামকরণ করা হয় পাতাক্ষীর, যা বর্তমানে পাতক্ষীর নামেই পরিচিত। বর্তমানে এটি বাংলাদেশের ভৌগোলিক নির্দেশকের তালিকায় স্থান করে নিয়েছে।  ৩০ এপ্রিল, ২০২৫ এ ভৌগোলিক নির্দেশক (জিআই)  পণ্যের স্বীকৃতি সনদ পেয়েছে।https://www.ntvbd.com/economy/news-1549809 

বাংলাদেশের ঐতিহ্যবাহী পাটিসাপটা পিঠার পুর এই পাতক্ষীর দিয়েই দেওয়া হয়। 
ইতিহাস
পাতক্ষীরের ইতিহাস নিয়ে খুব বেশি তথ্য পাওয়া যায় না। তবে মুঘল আমলে ঢাকাবাসীর খাদ্যতালিকায় পাতক্ষীরের নাম পাওয়া যায়। আদি বিক্রমপুর অর্থাৎ বর্তমান মুন্সীগঞ্জ জেলার সিরাজদিখান উপজেলার সন্তোষপাড়া গ্রামে উৎপন্ন বিখ্যাত এ মিষ্টান্ন প্রায় দুইশত বছর বয়সী। সর্বপ্রথম জনৈক পুলিনবিহারী দেব তার স্ত্রীকে নিয়ে পাতক্ষীর তৈরি করেন এবং তার উত্তরসূরীরা এ ধারা অব্যহত রেখেছেন। বর্তমানে সন্তোষপাড়া গ্রামের সাতটি পরিবার এটি তৈরি করে।

উপকরণ
দুধ
চিনি
হলুদ গুঁড়া
কলাপাতা

প্রস্তুতপ্রণালী
সাধারণত ক্ষীর প্রস্তুত করতে অনেক পরিমাণ দুধকে জ্বাল দিয়ে ঘন এবং অল্প পরিমাণ করা হয়। পাতক্ষীর বানাতেও প্রচুর পরিমাণ দুধ পাতিলে ঢেলে দীর্ঘসময় ধরে জ্বাল দিতে দিতে কাঠের চামচ দিয়ে নাড়তে হয় যাতে পাতিলের তলায় দুধ লেগে না যায়। এরপর দুধ ঘন হয়ে এলে সামান্য হলুদ ও পরিমিত পরিমাণ চিনি মিশিয়ে চুলা থেকে নামানো হয়। তবে ডায়াবেটিক রোগীদের জন্য চিনি ছাড়া পাতক্ষীর তৈরি করা হয়। এরপর এই ক্ষীর মাটির পাতিলে রেখে ঠাণ্ডা করতে হয়। এরপর কলার পাতায় মুড়িয়ে পাতক্ষীর প্রস্তুত করা হয়।

তথ্যসূত্র

বিষয়শ্রেণী:বাংলাদেশী মিষ্টান্ন
বিষয়শ্রেণী:বাংলাদেশী রন্ধনশৈলী